Societățile de asigurare au deschis un număr de 116.585 dosare de daună pentru polițe RCA în perioada iulie – decembrie 2015, din care au fost plătite 95.284, respectiv 81,73% din totalul acestora, cele mai multe revenind Euroins (asigurător în procedură de redresare financiară) - 24.335, Carpatica Asig (asigurător în faliment) - 17.887 și City Insurance (companie în redresare financiară) - 12.996, conform datelor Autorit['ii de Supraveghere Financiară (ASF).

Pe de altă parte, cele mai multe dosare de daună rămase neachitate au revenit City Insurance - 4.710, care reprezintă 26,15% din totalul dosarelor deschise de către societate, dosare raportate ca fiind incomplete. În clasament urmează Asirom VIG - 11,7%, Generali România - 11,62% și Omniasig VIG - 10,37%.

Datele ASF arată că cel mai mare procentaj de dosare plătite a fost înregistrat la Allianz-Țiriac, respectiv 88,89% din totalul de 8.728 dosare deschise la societate.

Din analiza dosarelor de daună avizate pe RCA, care au îndeplinit condițiile de acordare a despăgubirii în ceea ce privește modul de respectare de către societățile de asigurare a termenului legal de plată și a celui de soluționare stabilite prin normele RCA, pot fi evidențiați doi indicatori care scot în evidență perioada de timp în care asigurătorii achită despăgubirile către persoanele prejudiciate, respectiv soluționează dosarele.

Primul se referă la durata medie de plată a dosarelor de daună, raportată la termenul de 10 zile de la data depunerii ultimului document necesar stabilirii răspunderii și cuantificării daunei, solicitat de asigurător, prevăzut de norma RCA (articolul 37, aliniatul (4) din Norma RCA 23/2014, respectiv articolul 36, aliniatul (5) din Ordinul CSA 14/2011).

Al doilea indicator este durata medie de soluționare a dosarelor de daună, raportată la termenul maxim de soluționare a daunelor de 3 luni de la data avizării prevăzut de Norma RCA (articolul 37, aliniatele (1) și (2) din Norma RCA 23/2014, respectiv articolul 36, aliniatele (1) și (2) din Ordinul CSA 14/2011).

La nivelul pieței RCA, din analiza datelor raportate de asigurători rezultă că durata medie de plată a dosarelor de daună este de 19,33 zile/dosar, iar pentru 51,16% din totalul dosarelor achitate plata a fost efectuată în termenul legal de 10 zile prevăzut în normă.

Datele ASF arată că Omniasig VIG este societatea cu cel mai ridicat procentaj în privința dosarelor de daună soluționate în mai puțin de 10 zile – 88,9%, urmată de UNIQA Asigurări – 87,35%, Allianz-Țiriac – 82,52%, Groupama – 76,33% și Generali Romania – 70,57%.

La polul opus se plasează Carpatica Asig - 19,89%, City Insurance - 19,37% și Asirom VIG - 40,01%.

Conform analizei ASF, societățile a căror durată medie de plată depășește termenul de 10 zile sunt City Insurance - 50,47 zile/dosar, Carpatica Asig - 24,38 zile/dosar și Asirom VIG – 22,63 zile/dosar.

Cea mai mică durată medie de plată a dosarelor de daună a fost înregistrată de Omniasig VIG, respectiv 6,03 zile/dosar.

Cele mai mari procentaje de dosare întârziate la plată (plătite peste termenul legal de 10 zile) au fost înregistrate la City Insurance - (80,63% din dosarele plătite), la Carpatica Asig (80,11% din dosarele plătite) și la Asirom VIG (59,99% din dosarele plătite).

Pentru restul societăților procentul dosarelor achitate cu întârziere este sub 43%.

Referitor la durata medie de soluționare a dosarelor de daună, raportată la termenul maxim de soluționare a daunelor de 3 luni de la data avizării prevăzut de normă rezultă că durata medie de soluționare a dosarelor este de 62,64 zile/dosar, iar 77,97% dintre dosarele de daună RCA plătite au fost soluționate într-un termen mai mic sau egal cu 3 luni, conform normelor legale.

Singura societate a cărei durată medie de soluționare a dosarelor depășește termenul legal de 3 luni (90 de zile) este City Insurance - 98,46 zile/dosar.

Pentru celelalte societăți durata medie de soluționare se încadrează în termenul legal de 3 luni, înregistrând valori cuprinse între 44,97 și 67,60 zile/dosar.

ASF a demarat deja un control inopinat la City Insurance S.A. cu privire la această situație.

Potrivit legislației în vigoare, asigurătorii RCA au obligația de a despăgubi partea prejudiciată pentru prejudiciile suferite în urma accidentului produs prin intermediul vehiculului asigurat printr-o poliță RCA, potrivit pretențiilor formulate în cererea de despăgubire, dovedite prin orice mijloc de probă.

Fără a se depăși limitele de despăgubire prevăzute în contractul de asigurare RCA, în condițiile în care evenimentul asigurat s-a produs în perioada de valabilitate a poliței de asigurare RCA, asigurătorii RCA acordă despăgubiri în formă bănească pentru vătămări corporale sau deces, inclusiv pentru prejudicii fără caracter patrimonial, pagube materiale, pagube reprezentând consecința lipsei de folosință a vehiculului avariat și cheltuieli de judecată efectuate de către persoana păgubită.

Consiliul ASF a decis introducerea raportărilor trimestriale pe această temă, precum și integrarea analizei în Raportul de piață trimestrial/semestrial, în condițiile în care dezdăunarea este obiectivul principal în apărarea drepturilor asiguraților.